สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 15 ก.พ.60
16 ก.พ. 2560

ดัชนีดาวโจนส์ตลาดหุ้นนิวยอร์กปิดพุ่งขึ้น เมื่อคืนนี้ (15 ก.พ.) โดยดัชนีหลักทั้ง 3 ดัชนีทำสถิติปิดที่ระดับสูงสุดติดต่อกันเป็นวันที่ 5 ขานรับประธานาธิบดีโดนัลด์ ทรัมป์ ที่ให้คำมั่นว่าจะดำเนินการปรับลดภาษีและลดกฎระเบียบในภาคอุตสาหกรรม นอกจากนี้ ตลาดยังได้รับแรงหนุนจากข้อมูลเศรษฐกิจที่แข็งแกร่งของสหรัฐ และถ้อยแถลงในวันที่สองของนางเจเน็ต เยลเลน ประธานธนาคารกลางสหรัฐ (เฟด) ที่ได้แสดงมุมมองเป็นบวกต่อเศรษฐกิจสหรัฐ
ดัชนีเฉลี่ยอุตสาหกรรมดาวโจนส์ปิดที่ 20,611.86 จุด พุ่งขึ้น 107.45 จุด หรือ +0.52% ดัชนี NASDAQ ปิดที่ 5,819.44 จุด เพิ่มขึ้น 36.87 จุด หรือ +0.64% ดัชนี S&amp;P500 ปิดที่ 2,349.25 จุด เพิ่มขึ้น 11.67 จุด หรือ +0.50%
 
ตลาดหุ้นยุโรปปิดบวก เมื่อคืนนี้ (15 ก.พ.) โดยได้แรงหนุนจากการพุ่งขึ้นของหุ้นกลุ่มธนาคาร หลังจากนางเจเน็ต เยลเลน ประธานธนาคารกลางสหรัฐ (เฟด) ได้ส่งสัญญาณการปรับขึ้นอัตราดอกเบี้ย ในการแถลงรอบครึ่งปีต่อสภาคองเกรส
ดัชนี Stoxx Europe 600 ปรับตัวขึ้น 0.3% ปิดที่ 371.47 จุด
ดัชนี CAC-40 ตลาดหุ้นฝรั่งเศสปิดที่ 4,924.86 จุด เพิ่มขึ้น 29.04 จุด หรือ +0.59% ดัชนี DAX ตลาดหุ้นเยอรมันปิดที่ 11,793.93 จุด เพิ่มขึ้น 22.12 จุด หรือ +0.19% ดัชนี FTSE 100 ตลาดหุ้นลอนดอนปิดที่ 7,302.41 จุด เพิ่มขึ้น 33.85 จุด หรือ +0.47%
 
ดัชนี FTSE 100 ตลาดหุ้นลอนดอนปิดทำสถิติที่ระดับสูงสุดในรอบ 1 เดือนเมื่อคืนนี้ (15 ก.พ.) ด้วยแรงหนุนจากหุ้นการเงินที่ปรับตัวขึ้นอย่างแข็งแกร่ง หลังจากที่นางเจเน็ต เยลเลน ประธานธนาคารกลางสหรัฐ (เฟด) ได้ส่งสัญญาณการปรับขึ้นดอกเบี้ยในการแถลงต่อสภาคองเกรส
ดัชนี FTSE 100 เพิ่มขึ้น 33.85 จุด หรือ 0.47% ปิดที่ 7,302.41 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดขยับลง เมื่อคืนนี้ (15 ก.พ.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐพุ่งขึ้นติดต่อกัน 6 สัปดาห์ ซึ่งข้อมูลดังกล่าวส่งผลให้นักลงทุนเริ่มกลับมาวิตกกังวลเกี่ยวกับภาวะอุปทานน้ำมันที่สูงเกินไป
สัญญาน้ำมันดิบ WTI ส่งมอบเดือนมี.ค.ลดลง 9 เซนต์ หรือ 0.2% ปิดที่ 53.11 ดอลลาร์/บาร์เรล
สัญญาน้ำมันดิบเบรนท์ส่งมอบเดือนเม.ย.ลดลง 22 เซนต์ หรือ 0.4% ปิดที่ 55.75 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (15 ก.พ.) เนื่องจากนักลงทุนเข้าช้อนซื้อเก็งกำไรหลังจากสัญญาทองคำร่วงลงติดต่อกัน 4 วันทำการก่อนหน้านี้ อย่างไรก็ตาม การที่ตลาดหุ้นสหรัฐยังคงทำสถิติสูงสุดติดต่อกัน 5 วันนั้น ได้สกัดแรงซื้อทองคำในระหว่างวัน
สัญญาทองคำตลาด COMEX (Commodity Exchange) ส่งมอบเดือนเม.ย.เพิ่มขึ้น 7.7 ดอลลาร์ หรือ 0.63% ปิดที่ระดับ 1,233.10 ดอลลาร์/ออนซ์
สัญญาโลหะเงินส่งมอบเดือนมี.ค.เพิ่มขึ้น 7.4 เซนต์ หรือ 0.41% ปิดที่ 17.963 ดอลลาร์/ออนซ์
สัญญาพลาตินัมส่งมอบเดือนเม.ย.เพิ่มขึ้น 7.7 ดอลลาร์ หรือ 0.77% ปิดที่ 1,009.90 ดอลลาร์/ออนซ์
สัญญาพัลลาเดียมส่งมอบเดือนมี.ค.เพิ่มขึ้น 5.30 ดอลลาร์ หรือ0.7% ปิดที่ 786.20 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเยนและปอนด์ ในการซื้อขายที่ตลาดนิวยอร์กเมื่อคืนนี้ (15 ก.พ.) ด้วยแรงหนุนจากถ้อยแถลงของนางเจเน็ต เยลเลน ประธานธนาคารกลางสหรัฐ (เฟด) ซึ่งส่งสัญญาณการปรับขึ้นดอกเบี้ยในการแถลงต่อสภาคองเกรส นอกจากนี้ ภาวะการซื้อขายยังรับปัจจัยจากข้อมูลเศรษฐกิจของสหรัฐที่แข็งแกร่งหลายรายการ
ดอลลาร์สหรัฐแข็งค่าขึ้นเมื่อเทียบกับเยน ที่ระดับ 114.27 เยน จากระดับ 114.19 เยน แต่อ่อนค่าลงเมื่อเทียบกับฟรังก์สวิสที่ระดับ 1.0069 จากระดับ 1.0070 ฟรังก์สวิส
ยูโรแข็งค่าขึ้นเมื่อเทียบกับดอลลาร์สหรัฐ 1.0587 ดอลลาร์ จากระดับ 1.0574 ดอลลาร์ ในขณะที่ปอนด์อ่อนค่าลงแตะ 1.2445 ดอลลาร์ จากระดับ 1.2471 ดอลลาร์ และดอลลาร์ออสเตรเลียแข็งค่าขึ้นที่ระดับ 0.7700 ดอลลาร์ จากระดับ 0.7651 ดอลลาร์